Document ID: 31989D0036

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 23ης Δεκεμβρίου 1988
σχετικά με την εκκαθάριση λογαριασμών των κρατών μελών όσον αφορά τις δαπάνες επισιτιστικής βοήθειας σε γεωργικά προϊόντα των οικονομικών ετών 1980, 1981, 1982 και 1983
(Τα κείμενα στη δανική, γερμανική, ελληνική, αγγλική και γαλλική γλώσσα είναι τα μόνα αυθεντικά)
(89/36/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2681/74 του Συμβουλίου της 21ης Οκτωβρίου 1974 περί κοινοτικής χρηματοδοτήσεως των δαπανών που προκύπτουν από την προμήθεια γεωργικών προϊόντων λόγω της επισιτιστικής βοήθειας (1),
Μετά από διαβουλεύσεις με την επιτροπή του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ),
Εκτιμώντας:
ότι, σύμφωνα με το άρθρο 7 του κανονισμού (ΕΟΚ) αριθ. 249/77 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 681/86 (3), τα κράτη μέλη διαβίβασαν στην Επιτροπή τις αιτιολογικές καταστάσεις που είναι αναγκαίες για την εκκαθάριση των λογαριασμών·
ότι δεν είναι δυνατόν να χρηματοδοτηθούν, κατά την έννοια του άρθρου 1 του κανονισμού (ΕΟΚ) αριθ. 249/77, παρά μόνο οι καθαρές ποσότητες που περιλαμβάνονται από τον παραλήπτη της βοήθειας στο σημείο παράδοσης που προβλέπεται από την κοινοτική ρύθμιση·
ότι η χρηματοδότηση πραγματοποιείται με βάση τις διατάξεις των κανονισμών κινητοποίησης και τις προκηρύξεις δημοπρασιών για κάθε ενέργεια σύμφωνα με τους εφαρμοζόμενους κανόνες, καθώς και τις διατάξεις των κανονισμών (ΕΟΚ) αριθ. 1974/80 της Επιτροπής της 22ας Ιουλίου 1980 σχετικά με τα μέτρα εφαρμογής για την εκτέλεση ορισμένων ενεργειών επισιτιστικής βοήθειας με τη μορφή σιτηρών και ρυζιού (4) και του κανονισμού (ΕΟΚ) αριθ. 1354/83 της Επιτροπής της 17ης Μαΐου 1983 για τις γενικές λεπτομέρειες κινητοποίησης και χορήγησης αποκορυφωμένου γάλακτος σε σκόνη, βουτύρου και βουτυρελαίου στο πλαίσιο της επισιτιστικής βοήθειας (5)·
ότι, όσον αφορά τη Γερμανία, ένα μέρος των δαπανών δεν ανταποκρίνεται στην έννοια αυτή και δεν είναι δυνατόν να χρηματοδοτηθεί· ότι το εν λόγω ποσό ανέρχεται σε 3 361 904,70 γερμανικά μάρκα για το 1982 και σε 458 329,43 γερμανικά μάρκα για το 1983·
ότι μπορούν να αρθούν οι επιφυλάξεις που διατυπώθηκαν στο σημείο 6 των αποφάσεων 84/598/ΕΟΚ, 84/599/ΕΟΚ, 84/600/ΕΟΚ και 84/601/ΕΟΚ της Επιτροπής της 12ης Νοεμβρίου 1984 σχετικά με την εκκαθάριση λογαριασμών που υποβλήθηκαν από τη Γερμανία στα πλαίσια των δαπανών επισιτιστικής βοήθειας σε γεωργικά προϊόντα των οικονομικών ετών 1979, 1978, 1977 και 1976 (6)·
ότι, υπό το φως των επαληθεύσεων που πραγματοποιήθηκαν, πρέπει να αναγνωρισθεί, για το 1981, στη Γερμανία συμπληρωματικό ποσό ύψους 136 851,73 γερμανικών μάρκων, το οποίο μπορεί να αποτελέσει αντικείμενο κοινοτικής χρηματοδότησης ·
ότι πρέπει να διατυπωθεί επιφύλαξη σχετικά με την εκκαθάριση των λογαριασμών όσον αφορά τις ενέργειες που έγιναν στη Γερμανία κατ' εφαρμογή των κανονισμών (ΕΟΚ) αριθ. 558/81 και (ΕΟΚ) αριθ. 1644/81 για το οικονομικό έτος 1981, τον κανονισμό (ΕΟΚ) αριθ. 812/82 για το οικονομικό έτος 1982 και του κανονισμού (ΕΟΚ) αριθ. 2831/83 - παρτίδες K, Q, R και S - για το οικονομικό έτος 1983·
ότι όσον αφορά την Ελλάδα, ένα μέρος των δαπανών δεν μπορεί να αναληφθεί από την επισιτιστική βοήθεια στο πλαίσιο του κεφαλαίου 92 «επισιτιστική βοήθεια» των προϋπολογισμών, δεδομένου ότι πρόκειται για ποσά που αντιστοιχούν στις επιστροφές· ότι τα ποσά αυτά ανέρχονται σε 28 756 449 δραχμές για το οικονομικό έτος 1981 και σε 14 692 159 δραχμές για το 1983·
ότι, όσον αφορά τη Δανία, ένα μέρος των δαπανών που έχουν δηλωθεί και ανέρχονται σε 11 155 δανικές κορόνες για το 1981 και σε 2 165,73 δανικές κορόνες για το οικονομικό έτος 1982 δεν είναι δυνατόν να χρηματοδοτηθεί, λόγω της μη συμφωνίας με τις διατάξεις σε θέματα χρηματοδότησης της επισιτιστικής βοήθειας·
ότι τα κράτη μέλη έχουν ενημερωθεί λεπτομερώς για τις διαρθρώσεις που έγιναν στους λογαριασμούς τους, και ήταν σε θέση να γνωστοποιήσουν τη θέση τους σχετικά με το θέμα αυτό·
ότι η παρούσα απόφαση δεν προδικάζει τις χρηματοδοτικές συνέπειες που ενδέχεται να προκύψουν από τη διενέργεια μεταγενεστέρων εκκαθαρίσεων λογαριασμών, από έρευνες που διεξάγονται κατά την ημερομηνία έκδοσης της παρούσας απόφασης, από ανωμαλίες κατά την έννοια του άρθρου 8 του κανονισμού (ΕΟΚ) αριθ. 729/70 του Συμβουλίου (7), ή από αποφάσεις του Ευρωπαϊκού Δικαστηρίου στις υποθέσεις που εκκρεμούν και αφορούν θέματα τα οποία αποτελούν το αντικείμενο της απόφασης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι λογαριασμοί των κρατών μελών όσον αφορά τις δαπάνες που χρηματοδοτούνται στα πλαίσια της επισιτιστικής βοήθειας σε γεωργικά προϊόντα κατά τα οικονομικά έτη 1980, 1981, 1982 και 1983, εκκαθαρίζονται όπως ορίζεται στα παραρτήματα.
Άρθρο 2
Τα μη χρηματοδοτούμενα ποσά που εξακολουθούν να επιβαρύνουν τα κράτη μέλη είναι τα εξής:
1.2 // Γερμανία: // 3 617 551,37 γερμανικά μάρκα // Ελλάδα: // 43 448 608 δραχμές // Δανία: // 13 320,73 δανικές κορόνες
Άρθρο 3
Τα αναφερόμενα στο άρθρο 2 ποσά πρέπει να καταβληθούν στους λογαριασμούς της Επιτροπής σε προθεσμία ενός μηνός από την κοινοποίηση της παρούσας αποφάσεως.
Άρθρο 4
Η παρούσα απόφαση απευθύνεται στο Βασίλειο της Δανίας, την Ομοσπονδιακή Δημοκρατία της Γερμανίας, την Ελληνική Δημοκρατία, την Ιρλανδία, και το Μεγάλο Δουκάτο του Λουξεμβούργου.
Βρυξέλλες, 23 Δεκεμβρίου 1988.

Labels: 4
19
5